钦定古今图书集成/明伦汇编/官常典/第066卷 > 长沙成王义欣
## 钦定古今图书集成/明伦汇编/官常典/第066卷 > 长沙成王义欣

按《宋书长沙景王传》，“景王道怜薨，义欣嗣，为员外散
骑侍郎，不拜，历中领军、征虏将军、青州刺史、魏郡太
守，将军如故，戍石头。元嘉元年，进号后将军，加散骑
常侍。三年，以本号为南兖州刺史。七年，到彦之率大
众入河，义欣入彭城为众军声援。彦之退败，青、齐搔
扰，将佐虑寇大至，劝义欣委镇还都，义欣坚志不动。”
迁使持节、监豫、司、雍、并四州诸军事、豫州刺史，将军
如故，给鼓吹一部，镇寿阳。于时土境荒毁，人民雕散，
城郭颓败，盗贼公行。义欣纲维补缉，随宜经理，劫盗
所经，立讨诛之制，境内畏服，道不拾遗。城府库藏，并
皆完实，遂为盛藩彊镇。时淮西、江北长吏悉叙劳人，
武夫多无政术。义欣陈之曰：“江淮左右，土塉民疏，顷
年以来，荐饥相袭，百城雕弊，于今为甚。绥牧之宜，必
俟良吏劳人。武夫，不经政术，统内官长，多非才授。东
南殷实，犹或简能，况宾接荒垂，而可辑粲顿阙？愿敕
选部，必使任得其人，庶得不劳而治。”芍陂良田万馀
顷，堤堨久坏，秋夏常苦旱，义欣遣谘议参军殷肃循
行修理。有旧沟引渒水入陂，不治积久，树木榛塞。肃
伐木开榛，水得通注，旱患由是得除。十年，进号镇军
将军，进监为都督。十一年夏，入朝，太祖厚加恩礼。十
六年，薨，时年三十六。追赠散骑常侍、征西将军、开府
仪同三司，持节、都督、刺史如故，谥曰成王。子悼王瑾
嗣。